કાંતિલાલ ઉર્ફે કાંતિયો એ અમારા ગામનો સરપંચ. ખાધેપીધે સુખી માણસ. એના બાપે મુંબઈમાં સારું કમાવ્યું હતું. ગામમાં સારી એવી ખેતી. કાંતિયો પોતે વટ્ટનો કટકો પણ અથરોય એવો જ. ભલભલાને શીશામાં ઉતારી દે એવો ભારાડી. બે વરસ પહેલાં સરપંચની ચૂંટણી આવી ત્યારે ગામમાં કાંતિયો મુખ્ય ઉમેદવાર અને એને પણ એમ જ કે પોતે બિનહરીફ જ ચૂંટાશે, પણ ગામના કેટલાક ડાહ્યા માણસો. કાંતિયો સરપંચ થાય તે તો વાંદરાને તલવાર આપ્યા જેવું માનતા. તેમણે ગોવિંદ માસ્તરના મોટા ભાઈને ઊભો રાખી દીધો કાંતિયા સામે. ગોવિંદ માસ્તરના મોટા ભાઈ સરળ અને માયાળુ માણસ. ગામની દરેક વ્યક્તિ સાથે એમનો સ્નેહનો નાતો.